**NACRT**

Na osnovu člana 6 i 6a Zakona o zaštiti od buke u životnoj sredini („Sl. list CG", br. 28/11 i 01/14), člana 45 Zakona o lokalnoj samoupravi ("Sl. list RCG" broj 42/03, 28/04, 75/05, 13/06 i "Sl. list CG" broj 88/09, 03/10, 73/10, 38/12, 10/14, 57/14 i 03/16), člana 31 stav 1 tačka 2 Statuta Opštine Tivat ("Službeni list RCG - opštinski propisi", broj 40/04, 26/06, Službeni list Crne Gore - opštinski propisi", broj 12/11, 21/11, 03/13), Skupština opštine Tivat na sjednici održanoj dana\_\_\_\_\_\_\_\_\_\_\_2017. godine, donosi

**ODLUKU**

**o utvrđivanju akustičkih zona na teritoriji Opštine Tivat**

1. OPŠTE ODREDBE

Član 1

Ovom Odlukom utvrđene su akustičke zone na teritoriji Opštine Tivat i lokacije koje su namijenjene za održavanje javnih skupova, zabavnih i sportskih priredbi i drugih aktivnosti na otvorenom prostoru, koji mogu dovesti do prekoračenja graničnih vrijednosti buke, u skladu sa postojećom i planiranom namjenom područja, granične vrijednosti nivoa buke procijenjene u skladu sa izvorima buke koji se nalaze ili mogu nalaziti u određenoj zoni i njenoj neposrednoj blizini i sprovođenje mjera zaštite i primjene graničnih vrijednosti buke.

Akustičko zoniranje se vrši u cilju zaštite ljudi od buke.

Granične vrijednosti se ne odnose na buku koja nastaje u zatvorenom prostoru.

Buka koja nastaje u zatvorenom prostoru ne smije na otvorenom prostoru preći propisane granične vrijednosti nivoa buke u određenoj akustičkoj zoni.

Član 2

U akustičkim zonama je zabranjeno prouzrokovati buku iznad propisanih graničnih vrijednosti za određenu akustičku zonu.

U područjima razgraničenja akustičkih zona, nivo buke u svakoj akustičkoj zoni ne smije prelaziti najnižu graničnu vrijednost propisanu za zonu sa kojom se graniči.

Izuzetno, bez obzira na akustičku zonu i odgovarajuću graničnu vrijednost, buka koja potiče od građevinskih radova na otvorenom prostoru za čije je izvođenje izdata dozvola nadležnog organa, može prekoračiti propisanu graničnu vrijednost za 5 dB, u vremenu u kojem se, u skladu sa zakonom, mogu izvoditi građevinski radovi.

Član 3

Upotreba elektroakustičkih i akustičkih uređaja na otvorenom prostoru ugostiteljskih objekata dozvoljena je u periodu od 9:00 do 01:00 čas, pod uslovom da ne prelazi propisane granične vrijednosti nivoa buke.

Granična vrijednost nivoa buke elektroakustičkih i akustičkih urađaja na otvorenom prostoru ugostiteljskih objekata bez obzira na akustičku zonu ne smije da prelazi 65 dB.

Izuzetno, nadležni organ lokalne uprave može odobriti upotrebu elektroakustičkih i akustičkih uređaja na otvorenom prostoru ugostiteljskog objekta bez vremenskog ograničenja, ukoliko procijeni da određeni ugostiteljski objekat prema svojim karakteristikama i lokaciji ne može ugroziti propisane granične vrijednosti nivoa buke.

Član 4

Održavanje javnih skupova, zabavnih i sportskih priredbi i drugih aktivnosti na otvorenom prostoru, koji mogu dovesti do prekoračenja graničnih vrijednosti buke, dozvoljeno je na lokacijama:

* Gradska riva Pine
* Trg Magnolija
* Trg od kulture
* Ljetnja pozornica Tivat
* Atrijum ljetnjikovca Buća – mala ljetnja scena
* Ljetnja pozornica u Donjoj Lastvi
* Glavni stadion FK „Arsenal“
* Pomoćni stadion FK „Arsenal“
* Stadion FK „Sloga“ u Radovićima
* Sportska igrališta u blizini nekadašnjeg Doma vojske na Seljanovu
* Sportska igrališta u Donjoj Lastvi
* Sportska igrališta OŠ „Drago Milović“
* Sporstko igralište OŠ „Branko Brinić“
* Sportsko igralište SMŠ „Mladost“
* Trg u Radovićima ispred nekadašnjih vojnih zgrada
* Plato ispred Zbirke pomorskog nasljeđa u kompleksu Porto Montenegro
* Prostor između zgrada u kompleksu Luštica Bay

Vrijeme održavanja aktivnosti iz prethodnog stava može biti između 9:00 i 01:00 časova.

Član 5

Nivo buke prilikom upotrebe zvučne opreme za potrebe javnih okupljanja na otvorenom, ne smije preći 110 dB, pri čemu maksimalni nivo buke ne smije preći 120 dB mjereno na udaljenosti 4 m od izvora buke.

II. AKUSTIČKE ZONE

Član 6

***Akustičke zone na području opštine Tivat prikazane su na grafičkom prilogu koji je sastavni dio ove odluke i to su***:

**1. TIHA ZONA U PRIRODI**

**Granične vrijednosti**

|  |  |
| --- | --- |
| **Granične vrijednosti buke** | **Nivo buke u decibelima (dB)** |
| Dnevna buka – od 7 do 19 časova | 35 |
| Večernja buka – od 19 do 23 časa | 35 |
| Noćna buka – 23 do 7 časova | 30 |

**Opis područja**

**- Tivatska Solila**

**2. TIHA ZONA U AGLOMERACIJI**

**Granične vrijednosti**

|  |  |
| --- | --- |
| **Granične vrijednosti buke** | **Nivo buke u decibelima (dB)** |
| Dnevna buka – od 7 do 19 časova | 40 |
| Večernja buka – od 19 do 23 časa | 40 |
| Noćna buka – 23 do 7 časova | 35 |

**Opis područja**

**- Veliki gradski park**

**- Prevlaka (Ostrvo cvijeća)**

**-Ambijentalne cjeline: Lepetani, Petkovići, Gornja Lastva, Vjećebrdo, Đurđevo Brdo, Milovići, Meštrovići, Bogišići, Kostići, Dančulovina, Grgurevina i Gornji Krašići.**

**3. ZONA POVIŠENOG REŽIMA ZAŠTITE OD BUKE**

**Granične vrijednosti**

|  |  |
| --- | --- |
| **Granične vrijednosti buke** | **Nivo buke u decibelima (dB)** |
| Dnevna buka – od 7 do 19 časova | 50 |
| Večernja buka – od 19 do 23 časa | 50 |
| Noćna buka – 23 do 7 časova | 40 |

**Opis područja**

Područje se odnosi na zone namijenjene kulturi, školstvu i zdravstvu, a koje su definisane Prostorno urbanističkim planom Tivta.

**4. STAMBENA ZONA**

**Granične vrijednosti**

|  |  |
| --- | --- |
| **Granične vrijednosti buke** | **Nivo buke u decibelima (dB)** |
| Dnevna buka – od 7 do 19 časova | 55 |
| Večernja buka – od 19 do 23 časa | 55 |
| Noćna buka – 23 do 7 časova | 45 |

**Opis područja**

Područje se odnosi na stambene zone namijenjene za stanovanje male i srednje gustine koje su definisane Prostorno urbanističkim planom Tivta do 2020.godine („Sl.list Crne Gore-Opštinski propisi“, br.24/2010) (u daljem tekstu: Prostorno urbanistički plan Tivta), sa pripadajućim sadržajima koji ne predstavljaju značajnu smetnju stanovanju (trgovine, objekti za upravu, socijalnu zaštitu, sport i rekreaciju, vjerske objekte i ostale objekte društvenih djelatnosti koji služe potrebama stanovnika te zone) u naseljima Bogdašići, Bogišići, Donja Lastva, Gornja Lastva, Gošići, Krašići, Lepetane, Milovići, Mrčevac, Nikovići, Radovići, Tivat i Đuraševići.

**5. ZONA MJEŠOVITE NAMJENE**

**Granične vrijednosti**

|  |  |
| --- | --- |
| **Granične vrijednosti buke** | **Nivo buke u decibelima (dB)** |
| Dnevna buka – od 7 do 19 časova | 60 |
| Večernja buka – od 19 do 23 časa | 60 |
| Noćna buka – 23 do 7 časova | 50 |

**Opis područja:**

Područje se odnosi na površine različitih namjen,a a koje su Prostorno urbanističkim planom Tivta određene kao zone centralne djelatnosti, zone mješovite namjene, zone za turizam i zone za turizam manje izgrađenosti, od kojih nijedna namjena nije preovlađujuća, i na kojima se pored objekata namijenjenih stanovanju i objekata koji ne predstavljaju značajnu smetnju stanovanju nalaze i ugostiteljski objekti i objekti za smještaj turista, privredni objekti, skladišta, stovarišta, objekti komunalnih servisa, stanice za snabdijevanje motornih vozila gorivom, objekti i mreže infrastrukture, centri za sport i rekreaciju, stadioni, sportske dvorane, sportski tereni za sportove na otvorenom, kao i drugi objekti koji zbog povišene buke mogu uticati na kvalitet stanovanja u naseljima Bogdašići, Bogišići, Donja Lastva, Gornja Lastva, Gošići, Krašići, Lepetane, Milovići, Mrčevac, Nikovići, Radovići, Tivat i Đuraševići.

**6. ZONE POD JAKIM UTICAJEM BUKE KOJA POTIČE OD SAOBRAĆAJA**

**Granične vrijednosti**

|  |  |
| --- | --- |
| **Granične vrijednosti buke** | **Nivo buke u decibelima (dB)** |
| Dnevna buka – od 7 do 19 časova | 60 |
| Večernja buka – od 19 do 23 časa | 60 |
| Noćna buka – 23 do 7 časova | 55 |

**Opis područja**

**- Aerodrom Tivat**

**- Trajektno pristanište (Lepetane)**

**7. INDUSTRIJSKA ZONA**

**Granične vrijednosti**

Na granici ove zone buka ne smije prelaziti granične vrijednosti nivoa buke u zoni sa kojom se graniči.

**Opis područja**

**- Površina za komunalne servise i poslovanje, obuhvat DSL za dio sektora**

**22 i sektor 23)**

**- Površina za komunalne servise i poslovanje u Gradiošnici, obuhvat DUP-a**

**Gradiošnica**

- **Površina za industriju i proizvodnju – skladišta i servisi, obuhvat DSL 25**

III. SPROVOĐENJE MJERA ZAŠTITE OD BUKE I NADZOR

Član 7

O sprovođenju mjera zaštite od buke u skladu sa Zakonom i ovom Odlukom staraće se:

- *Sekretarijat za zaštitu životne sredine i energetsku efikasnost -* prilikom sprovođenja postupka procjene uticaja na životnu sredinu, davanja saglasnosti na izvještaj o strateškoj procjeni uticaja na životnu sredinu;

- *Sekretarijat za uređenje prostora i izgradnju objekata* – prilikom izrade planske dokumentacije, izrade izvještaja o strateškoj procjeni uticaja na životnu sredinu i prilikom izdavanja građevinskih i upotrebnih dozvola;

- *Sekretarijat za komunalne poslove i saobraćaj* – prilikom izdavanja saobraćajnih saglasnosti i saobraćajnih uslova.

- *Sekretarijat za ekonomski razvoj i preduzetništvo –* prilikom izdavanja odobrenja za obavljanje ugostiteljske djelatnosti.

Član 8

Nadzor nad sprovođenjem ove Odluke vrše, u okviru svojih nadležnosti:

*- Služba za inspekcijske poslove Opštine Tivat* - prilikom vršenja inspekcijskog nadzora u skladu sa Zakonom.

- *Komunalna policija Opštine Tivat* - prilikom vršenja komunalnog nadzora u skladu sa Zakonom.

IV. PRELAZNE I ZAVRŠNE ODREDBE

Član 9

Ova Odluka stupa na snagu osmog dana od dana objavljivanja u "Službenom listu Crne Gore-opštinski propisi".

***Obrazloženje***

**Pravni osnov i razlozi za donošenje Odluke**

Odredbom člana 6 Zakona o zaštiti od buke u životnoj sredini („Sl. list CG", br. 28/11 i 01/14) je propisano da je nadležni organ lokalne uprave dužan da izvrši akustičko zoniranje radi određivanja akustičkih zona na svojoj teritoriji u cilju zaštite ljudi od buke, a članom 6a istog Zakona da jednica lokalne samouprave odlukom određuje ulice, djelove ulica i naselja i druge lokacije namijenjene za održavanje javnih skupova, zabavnih i sportskih priredbi i drugih aktivnosti na otvorenom prostoru, kao i vrijeme njihovog održavanja, obzirom da takvi skupovi, priredbe i aktivnosti mogu dovesti do prekoračenja graničnih vrijednosti buke, a u skladu sa odredbama Pravilnika o graničnim vrijednostima buke u životnoj sredini, načinu utvrđivanja indikatora buke i akustičkih zona i metodama ocjenjivanja štetnih efekata buke („Sl. list CG", br. 60/11). Shodno navedenom zakonskom osnovu Sekretarijat za zaštitu životne sredine i energetsku efikasnost je pristupio izradi Odluke o utvrđivanju akustičkih zona na teritoriji Opštine Tivat.

Članom 8 Pravilnika o graničnim vrijednostima buke u životnoj sredini, načinu utvrđivanja indikatora buke i akustičkih zona i metodama ocjenjivanja štetnih efekata buke („Sl. list CG", br. 60/11) definisane su akustičke zone. Sekretarijat za uređenje prostora i zaštitu životne sredine je još 2013. godine donio Rješenje o utvrđivanju akustičkih zona na teritoriji Opštine Tivat. Imajući u vidu u međuvremenu nastale zakonske izmjene i izmjene planske dokumentacije, to je sada Sekretarijat za zaštitu životne sredine i energetsku efikasnost izradio Nacrt Odluke o utvrđivanju akustičkih zona na teritoriji opštine Tivat, za koji dokumenat se očekuje da će se kroz proceduru javne rasprave dodatno sagledati od strane zainteresovaih subjekata i eventualno dodatno unaprijediti.

Obradjivač, Predlagač,

**Sekretarijat za zaštitu životne sredine Predsjednik Opštine**

**i energetsku efikasnost**

Broj: 0101-353-524/2

Tivat, 10.07.2017. godine